CELEX: 32021R1786
Language: sl
Date: 2021-10-08 00:00:00
Title: Izvedbena uredba Komisije (EU) 2021/1786 z dne 8. oktobra 2021 o popravku Izvedbene uredbe (EU) 2021/78 glede odstopanja od Izvedbene uredbe (EU) 2016/1150 iz Izvedbene uredbe (EU) 2020/600 pri spremembah nacionalnih podpornih programov v vinskem sektorju

11.10.2021   
               
               
                  SL
               
               
                  Uradni list Evropske unije
               
               
                  L 359/100
               
            
         IZVEDBENA UREDBA KOMISIJE (EU) 2021/1786
         z dne 8. oktobra 2021
         o popravku Izvedbene uredbe (EU) 2021/78 glede odstopanja od Izvedbene uredbe (EU) 2016/1150 iz Izvedbene uredbe (EU) 2020/600 pri spremembah nacionalnih podpornih programov v vinskem sektorju
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 54, točka (a), Uredbe,
         ob upoštevanju naslednjega:
         
                     (1)
                  
                  
                     Z Izvedbeno uredbo Komisije (EU) 2020/600 (2) so bila uvedena številna odstopanja od obstoječih pravil, med drugim v vinskem sektorju, katerih namen je proizvajalcem vina zagotoviti pomoč in jim pomagati pri obvladovanju posledic pandemije COVID-19. Državam članicam je zlasti omogočila, da začasno odstopajo od člena 2(1) Izvedbene uredbe Komisije (EU) 2016/1150 (3), da spremenijo svoje nacionalne podporne programe v vinskem sektorju, kadar koli je to potrebno pri ukrepih iz člena 45(1), točka (a), in členov 46 do 52 Uredbe (EU) št. 1308/2013.
                  
               
                     (2)
                  
                  
                     Namen te prožnosti je bil omogočiti državam članicam, da se hitro odzovejo na izjemne okoliščine, ki jih je povzročila pandemija COVID-19, in da v svoje nacionalne podporne programe vnesejo spremembe takoj, ko se jim zdi potrebno. Temeljni razlog za to je bila potreba, da se državam članicam dovoli, da prilagodijo že obstoječe ukrepe pogosteje, pa tudi, kot je navedeno v uvodni izjavi 6 Izvedbene uredbe (EU) 2020/600, da v svoje nacionalne podporne programe vključijo nadaljnje ukrepe takoj po začetku veljavnosti navedene uredbe, namesto da bi morale čakati na naslednji rok za spremembe.
                  
               
                     (3)
                  
                  
                     Države članice so imele poleg ukrepov iz člena 45(1), točka (a), in členov 46 do 52 Uredbe (EU) št. 1308/2013 tudi možnost, da v svoje nacionalne podporne programe vključijo izredne začasne ukrepe „destilacija vina v primeru krize“ in „pomoč za krizno skladiščenje vina“, kot je navedeno v členih 3 in 4 Delegirane uredbe Komisije (EU) 2020/592 (4). Vendar ta dva izjemna ukrepa zaradi nenamerne opustitve nista bila izrecno navedena med ukrepi iz člena 2(1) Izvedbene uredbe (EU) 2020/600.
                  
               
                     (4)
                  
                  
                     Iz člena 3(9) in člena 4(8) Delegirane uredbe (EU) 2020/592 je razvidno, da se člen 2 Izvedbene uredbe (EU) 2016/1150 smiselno uporablja za ukrepa „destilacija vina v primeru krize“ oziroma „pomoč za krizno skladiščenje vina“. Namen teh določb je zagotoviti, da izredni ukrepi čim bolj upoštevajo pravila, ki se uporabljajo za ukrepe iz Uredbe (EU) št. 1308/2013. Vendar člen 2(1) Izvedbene uredbe (EU) 2020/600 začasno odstopa od člena 2(1) Izvedbene uredbe (EU) 2016/1150, saj državam članicam omogoča, da v svoje nacionalne podporne programe vključijo ukrepe ali jih v njih spremenijo, kadar koli je to potrebno. Zato se za zagotovitev, da se izredni ukrepi izvajajo enako kot vsi drugi obstoječi podporni ukrepi, člen 2(1) Izvedbene uredbe (EU) 2020/600 uporablja tudi za „destilacijo vina v primeru krize“ in „pomoč za krizno skladiščenje vina“.
                  
               
                     (5)
                  
                  
                     Poleg tega je treba poudariti, da bi bila ohranitev „destilacije vina v primeru krize“ in „pomoči za krizno skladiščenje vina“ zunaj področja uporabe člena 2(1) Izvedbene uredbe (EU) 2020/600 v nasprotju z osnovnim namenom teh ukrepov, ki je zagotoviti nujno pomoč trgu vina v času krize. Preprečevanje državam članicam, da bi vnesle spremembe v svoje nacionalne podporne programe posebej za navedena ukrepa, čeprav bi jih lahko vnesle za kateri koli drug ukrep, bi bilo v nasprotju z jasnim namenom, da se državam članicam omogoči uporaba teh ukrepov takoj in tako pogosto, kot je potrebno.
                  
               
                     (6)
                  
                  
                     Iz teh razlogov Izvedbena uredba Komisije (EU) 2021/1785 (5) popravlja člen 2(1) Izvedbene uredbe (EU) 2020/600 z vključitvijo izrecnega sklica na izredne ukrepe iz členov 3 in 4 Delegirane uredbe (EU) 2020/592 z učinkom od 4. maja 2020.
                  
               
                     (7)
                  
                  
                     Vendar je bila z Izvedbeno uredbo Komisije (EU) 2021/78 (6) uporaba ukrepov, uvedenih z Izvedbeno uredbo (EU) 2020/600, podaljšana za obdobje proračunskega leta 2021 z nadomestitvijo člena 2(1) navedene uredbe. Navedena določba se prav tako ne sklicuje na izredne ukrepe iz členov 3 in 4 Delegirane uredbe (EU) 2020/592. Zato je primerno popraviti tudi navedeno določbo.
                  
               
                     (8)
                  
                  
                     Izvedbeno uredbo (EU) 2021/78 bi bilo zato treba ustrezno popraviti.
                  
               
                     (9)
                  
                  
                     Da se prepreči škoda za države članice, ki so v proračunskem letu 2021 vnesle spremembe v svoje nacionalne podporne programe za izredne ukrepe iz členov 3 in 4 Delegirane uredbe (EU) 2020/592, bi se morala ta uredba uporabljati retroaktivno od datuma začetka uporabe zadevne spremembe iz Izvedbene uredbe (EU) 2021/78.
                  
               
                     (10)
                  
                  
                     Ukrepi iz te uredbe so v skladu z mnenjem Odbora za skupno ureditev kmetijskih trgov –
                  
               SPREJELA NASLEDNJO UREDBO:
         
            Člen 1
            Popravek Izvedbene uredbe (EU) 2021/78
            V členu 1, točka 1, Izvedbene uredbe (EU) 2021/78 se besedilo, ki nadomešča člen 2(1) Izvedbene uredbe (EU) 2020/600, nadomesti z naslednjim:
            
               
                  „1.   Z odstopanjem od člena 2(1) Izvedbene uredbe (EU) 2016/1150 lahko države članice za ukrepe iz člena 45(1), točka (a), členov 46 do 52 Uredbe (EU) št. 1308/2013 ter členov 3 in 4 Delegirane uredbe Komisije (EU) 2020/592 (*1), kadar je to potrebno v proračunskem letu 2020 in 2021, vendar najpozneje do 15. oktobra 2021, spremenijo svoje nacionalne podporne programe v vinskem sektorju, kot je določeno v členu 41(5) Uredbe (EU) št. 1308/2013.
               
            
         
         
            Člen 2
            Začetek veljavnosti in uporaba
            Ta uredba začne veljati na dan objave v Uradnem listu Evropske unije.
            Uporablja se od 16. oktobra 2020.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 8. oktobra 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 347, 20.12.2013, str. 671.
         
            (2)  Izvedbena uredba Komisije (EU) 2020/600 z dne 30. aprila 2020 o odstopanju od Izvedbene uredbe (EU) 2017/892, Izvedbene uredbe (EU) 2016/1150, Izvedbene uredbe (EU) št. 615/2014, Izvedbene uredbe (EU) 2015/1368 in Izvedbene uredbe (EU) 2017/39 glede nekaterih ukrepov proti krizi zaradi pandemije COVID-19 (UL L 140, 4.5.2020, str. 40).
         
            (3)  Izvedbena uredba Komisije (EU) 2016/1150 z dne 15. aprila 2016 o določitvi pravil za uporabo Uredbe (EU) št. 1308/2013 Evropskega parlamenta in Sveta glede nacionalnih podpornih programov v vinskem sektorju (UL L 190, 15.7.2016, str. 23).
         
            (4)  Delegirana uredba Komisije (EU) 2020/592 z dne 30. aprila 2020 o začasnih izjemnih ukrepih, ki odstopajo od nekaterih določb Uredbe (EU) št. 1308/2013 Evropskega parlamenta in Sveta, za odpravo motenj na trgu v sektorju sadja in zelenjave ter vinskem sektorju zaradi pandemije COVID-19 in ukrepov v zvezi z njo (UL L 140, 4.5.2020, str. 6).
         
            (5)  Izvedbena uredba Komisije (EU) 2021/1785 z dne 8. oktobra 2021 o popravku Izvedbene uredbe (EU) 2020/600 glede odstopanja od Izvedbene uredbe (EU) 2016/1150 pri spremembah nacionalnih podpornih programov v vinskem sektorju (glej stran 98 tega Uradnega lista).
         
            (6)  Izvedbena uredba Komisije (EU) 2021/78 z dne 27. januarja 2021 o spremembi Izvedbene uredbe (EU) 2020/600 o odstopanju od Izvedbene uredbe (EU) 2017/892, Izvedbene uredbe (EU) 2016/1150, Izvedbene uredbe (EU) št. 615/2014, Izvedbene uredbe (EU) 2015/1368 in Izvedbene uredbe (EU) 2017/39 glede nekaterih ukrepov proti krizi zaradi pandemije COVID-19 (UL L 29, 28.1.2021, str. 5).